b'\n_START_ARTICLE_\nDe Zeven Provinci\xc3\xabn-klassen\n_START_SECTION_\nPlatform\n_START_PARAGRAPH_\nKlassen blev til under en trilateral aftale mellem Tyskland, Holland og Spanien, der skulle skabe en f\xc3\xa6lles platform via firmaet Trilateral Frigate Cooperation der blev oprettet til lejligheden. I Tyskland blev resultatet Sachsen-klassen og i Spanien blev slutproduktet \xc3\x81lvaro de Baz\xc3\xa1n-klassen.\n_START_SECTION_\nStealthteknologi\n_START_PARAGRAPH_\nSkibene i klassen er bygget med store hensyn til stealth teknologi, der skal g\xc3\xb8re skibet s\xc3\xa5 sv\xc3\xa6rt at detektere som muligt. Den vigtigste komponent i skibenes stealtudrustning er muligheden for at reducere skibenes radartv\xc3\xa6rsnit (RCS). Derfor er alle udvendige skot specielt vinklet, s\xc3\xa5ledes at radarstr\xc3\xa5ler bliver reflekteret i en anden retning, end den de kom fra. Missillaunchere, kanoner, redningsb\xc3\xa5de er ogs\xc3\xa5 bygget specielt mod stealth. Et andet punkt er ogs\xc3\xa5 at reducere varmeudstr\xc3\xa5lingen fra skibet, s\xc3\xa5ledes at infrar\xc3\xb8de sensorer f\xc3\xa5r formindsket mulighed for identificere skibene. Hovedproblemet heri ligger i de varme udst\xc3\xb8dningsgasser, der m\xc3\xa5 igennem et kompliceret forl\xc3\xb8b, hvor det bliver blandet med koldt luft og afk\xc3\xb8let f\xc3\xb8r de bliver sendt ud af skibet.\n_START_SECTION_\nElektronik\n_START_PARAGRAPH_\nDe centrale elementer i skibets avancerede elektronik er SMART-L og APAR radarsystemerne. APAR radaren befinder sig p\xc3\xa5 den forreste h\xc3\xb8je mast, og SMART-L radaren befinder sig over helikopterhangaren. Begge systemer er udviklet af den europ\xc3\xa6iske rustningskoncern Thales. Hertil kommer skibets to navigationsradarer, en skrogmonteret sonar, et IFF-system, samt det infrar\xc3\xb8de Sirius-sensorsystem. Alle fire skibe er udstyret med et bredt kommunikationssystem med blandt andet Link 11, Link 16 samt satellitkommunikation. De to f\xc3\xb8rste er udstyret med et noget mere omfangsrigt end de to sidste skibe, da de to f\xc3\xb8rste skibe er beregnet som kommandoskibe for st\xc3\xb8rre fl\xc3\xa5de- eller landstyrker, hvilket kr\xc3\xa6ver noget mere kommunikation end normalt.\n_START_SECTION_\nHelikopter\n_START_PARAGRAPH_\nHvert skib er i stand til at medbringe en helikopter. Agterst er der placeret et st\xc3\xb8rre helipad med tilh\xc3\xb8rende hangar med plads til en helikopter. For tiden er helikopteren en Westland Lynx, som skal erstattes af en NHI NH90.'